Meddelelse i henhold til kapitel II, artikel 19, stk. 3, i protokol nr. 4 til aftalen mellem EFTA-staterne om oprettelse af en tilsynsmyndighed og en domstol vedrørende sag COM 020.0018 - Holmsund Golv AB (94/C 398/03)

A. ANSØGNINGEN OG ANMELDELSEN

1. EFTA-Tilsynsmyndigheden modtog den 30. juni 1994 en ansøgning i henhold til artikel 2 og en anmeldelse i henhold til kapitel II, artikel 4 i protokol nr. 4 til aftalen mellem EFTA-staterne om oprettelse af en tilsynsmyndighed og en domstol (SAC-A). Ansøgningen og anmeldelsen vedrørte to aftaler om forhandling af visse gulvbelægningsprodukter af plast indgået mellem Holmsund Golv AB (Holmsund) og Armstrong World Industries Ltd. (Armstrong UK). Desuden blev der anmeldt en aftale om fælles produktudvikling indgået mellem Holmsund og Golv-Gripen AB (Golv-Gripen) på den ene side og Armstrong World Industries Inc. (Armstrong USA) på den anden side.

B. PARTERNE

2. Holmsund og Golv-Gripen er begge aktieselskaber registreret i Sverige, og de tilhører den svenske koncern Skåne-Gripen AB (Skåne-Gripen). Armstrong UK er et britisk selskab. Armstrong USA er registreret i Pennsylvania i USA. Alle disse selskaber fremstiller gulvprodukter.

3. Golv-Gripen er også moderselskab for Leksells Golv AB, der er et tæppeengrosfirma, og AB Gustaf Kähr, der fremstiller parketgulve. Skåne-Gripen er et børsnoteret selskab, hvis aktier handles på børsen i Stockholm. Selskabets største aktionær den 31. december 1993 var Investment AB Cardo, der havde 32,6 % af stemmerettighederne og 15,4 % af aktierne. Majoriteten af stemmerettighederne og aktierne er spredt på en række små private investorer.

4. Armstrong UK er et 100 %-ejet datterselskab af Armstrong USA, der er noteret på børsen i New York. EFTA-Tilsynsmyndigheden har ingen oplysninger om ejerforholdende i Armstrong-koncernen.

5. Skåne-Gripens samlede omsætning er på 4,748 mia. skr. EFTA-Tilsynsmyndigheden har ingen oplysninger om hele Armstrong-koncernens omsætning på verdensplan.

C. AFTALERNE

6. Ved en forhandlingsaftale indgået den 14. april 1994 blev Armstrong UK udpeget til Holmsunds eneforhandler i hele verden med undtagelse af Danmark, Finland, Norge og Sverige. I Danmark og Finland fungerer Armstrong UK som eneagent.

7. Denne aftale mellem Holmsund og Armstrong UK vedrører formålsbestemte tæpper. Aftalen løber indtil den 31. december 1996, hvorefter der er mulighed for automatiske forlængelser af aftalen i to år ad gangen.

8. Ved en forhandlingsaftale indgået den 11. maj 1994 har Armstrong UK udpeget Holmsund til sin eneforhandler af forbrugertæpper i Sverige.

9. Ved et supplerende »Letter Settlement«, som blev omtalt i den første aftale, og som trådte i kraft den 12. april 1994 (den 11. maj 1994 for Frankrigs vedkommende), blev Armstrong UK udpeget il Holmsunds ikke-eksklusive agent i Norge, Holmsunds ikke-eksklusive forhandler i Det Forenede Kongerige og Holmsunds eneforhandler i Frankrig for visse aftalevarer.

10. I begge forhandlingsaftaler har parterne forpligtet sig til at udveksle oplysninger om deres detailpriser med deres respektive leverandører.

11. Ved aftalen om fælles produktudvikling har Armstrong USA på den ene side og Holmsund og Golv-Gripen på den anden side også indgået en aftale om fælles markedsføring af nye gulvpladeprodukter. Aftalen dækker hele verden. Der markedsføres endnu ikke produkter af denne art. Når de pågældende produkter er blevet udviklet i fællesskab, indebærer aftalen, at Holmsund indrømmes en eksklusiv royalty-fri produktionslicens i hele EØS og Schweiz i fem år, mens Armstrong UK tilsvarende indrømmes en produktionslicens, der dækker resten af verden.

12. Produktudviklingsaftalen indeholder en bestemmelser om, at ingen af de kontraherende parter efter aftalens ophør må videregive produktudviklingsteknologien til en tredjepart uden at give aftalens anden part en forkøbsret. Denne bestemmelse er uden tidsbegræsning.

D. PRODUKTET OG MARKEDET

13. Anmeldelsen vedrører kun gulvtæpper fremstillet på basis af polymerer. Ved gulvtæpper forstås også gulvstykker.

14. Polymerte gulvtæpper kan inddeles i to grupper, nemlig formålsbestemte tæpper og forbrugertæpper. Formålsbestemte tæpper er meget slidstærke og er beregnet til langtidsbrug i kontor- og industrilokaler. De lægges af fagfolk og leveres i ruller af højst to meters bredde. Ved skæringen og kantningen af tæpperne benytter fagfolkene forskellige former for specialværktøj. Vådrumstæpper er, uanset hvor de lægges, formålsbestemte tæpper. Forbrugertæpper er beregnet til f.eks. private boliger. Skæringen og kantningen kan foretages ved hjælp af almindeligt værktøj. Rullebredden overskrider aldrig fire meter. Bagsiden af et forbrugertæppe er normalt blødt bestående af f.eks. et polymert skumlag.

15. Armstrong-koncernen beskæftiger sig hovedsagelig med forbrugertæpper, mens Skåne-koncernen fokuserer på formålsbestemte tæpper. Begge koncerner har dog hver især visse begrænsede aktiviteter på den anden parts område.

16. Markederne for formålsbestemte tæpper og forbrugertæpper i EØS andrager henholdsvis 100 mio m² og 200 mio m² om året.

17. Ifølge de anmeldende parter er markedet meget konkurrencepræget. Fire eller fem af de største virksomheder anslås at beherske 10-15 % af markedet for begge produktgrupper. Konkurrenterne til de anmeldende parter inden for forbrugertæpper og formålsbestemte tæpper er: Forbo (nederlandsk/svensk), Sommer (fransk), Gerland (fransk) og Tarkett-Pegulan (svensk/tysk). Den finske virksomhed Upofloor og den tyske virksomhed DLW er også vigtige aktører på markedet for formålsbestemte tæpper.

18. Holmsunds markedsandel inden for formålsbestemte tæpper i EØS, eksklusive Sverige, er væsentligt mindre. I Sverige skønnes Holmsund at beherske 15-20 % af markedet for formålsbestemte tæpper. Holmsunds andel af markedet for forbrugertæpper i EØS er ganske ubetydelig.

19. Armstrong UK's andel af EØS-markedet for gulvbelægninger af plast i ruller eller i form af fliser er mindre end 5 %. Virksomhedens markedsandel inden for formålsbestemte tæpper er også mindre end 5 %.

E. EFTA-TILSYNSMYNDIGHEDENS HENSIGT

20. EFTA-Tilsynsmyndighedens undersøgelse tyder ikke på, at det geografiske marked er mindre end Det Europæiske Økonomiske Samarbejdsområde.

21. Med udgangspunkt i de oplysninger, den har modtaget, er EFTA-Tilsynsmyndigheden af den opfattelse, at konkurrencen er stærk på EØS-markedet for gulvbelægninger af plast i ruller eller i form af fliser. Den kendsgerning, at blot en håndfuld virksomheder stort set har samme indflydelse på markedet, bekræfter denne vurdering. De af de anmeldte aftaler berørte virksomheder har kun moderate markedsandele. Aftalernes eventuelle konkurrencebegrænsende virkninger synes derfor at være begrænset.

22. EFTA-Tilsynsmyndigheden agter at indtage en positiv holdning til ovennævnte aftaler. Men inden da opfordrer den andre interesserde parter til at fremsætte deres bemærkninger senest en måned fra datoen for offentliggørelsen af denne meddelelse. Eventuelle bemærkninger, der skal bære referencenummeret COM 020.0018, indsendes til følgende adresse:

EFTA-Tilsynsmyndigheden

Direktoratet for Konkurrence

1-3, rue Marie-Thérèse/Maria-Theresiastraat 1-3

B-1040 Bruxelles.